Stangveiðimenn hafa áhyggjur af því að langvarandi þurrkur sunnan- og vestanlands verði til þess að helstu laxveiðiár landsins verði vatnslitlar í ár. Þeir dansa regndans og eru vongóðir um öfluga rigningatíð á næstunni.
Veðurfar hefur verið óvenjulegt á suðvesturhorni landsins. Lítið snjóaði í vetur og síðustu vikur hefur úrkoma verið með allra minnsta móti. Jón Þór Ólason, formaður Stangveiðifélags Reykjavíkur, segir að veiðimenn séu vissulega orðnir langeygir eftir rigningunni, en bætir við að eitt helsta einkenni íslenskra veiðimanna sé óbilandi bjartsýni.
Jón Þór segir að norðan- og austanlands séu horfurnar betri. Þurrkatíðin hefur þó ekki haft áhrif á sölu veiðileyfa. Óvissan um veðurfar fylgi með í kaupunum og nú þegar eru margar af ám félagsins uppseldar. Þá er von á fleiri útlendingum í ár en í fyrra, en kórónuveirufaraldurinn hafði mjög mikil áhrif á sölu veiðileyfa í fyrra.
Formaður Stangaveiðifélags Reykjavíkur segir veiðimenn á suðvesturhorni landsins dansa nú regndans í von um að langvarandi þurrkatíð sé senn á enda.